title: Απόφαση του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011 , για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (ΕΣΣΚ/2011/1)

text:
               24.2.2011

               EL

               Επίσημη Εφημερίδα της Ευρωπαϊκής Ένωσης

               C 58/4

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ ΣΥΣΤΗΜΙΚΟΫ ΚΙΝΔΫΝΟΥ
   της 20ής Ιανουαρίου 2011
   για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου
   (ΕΣΣΚ/2011/1)
   2011/C 58/04
   ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
   Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου της 24ης Νοεμβρίου 2010 σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 6 παράγραφος 4,
   Έχοντας υπόψη τον κανονισμό (ΕΕ) αριθ. 1096/2010 του Συμβουλίου της 17ης Νοεμβρίου 2010 για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου (2),
   ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
   Άρθρο 1
   Ορισμοί
   Ο παρών εσωτερικός κανονισμός συμπληρώνει τον κανονισμό (ΕΕ) αριθ. 1092/2010, σε συνδυασμό με τον κανονισμό (ΕΕ) αριθ. 1096/2010. Οι όροι του παρόντος εσωτερικού κανονισμού έχουν την ίδια έννοια με αυτή των όρων του κανονισμού (ΕΕ) αριθ. 1092/2010 και του κανονισμού (ΕΕ) αριθ. 1096/2010.
   ΤΙΤΛΟΣ 1

      ΟΡΓΑΝΩΣΗ

      ΚΕΦΑΛΑΙΟ I

         Το Γενικό Συμβούλιο

   Άρθρο 2
   Συνεδριάσεις του γενικού συμβουλίου
   1.   Το γενικό συμβούλιο αποφασίζει για τις ημερομηνίες των τακτικών του συνεδριάσεων κατόπιν πρότασης του προέδρου του ΕΣΣΚ. Οι τακτικές συνεδριάσεις του γενικού συμβουλίου πραγματοποιούνται κατά κανόνα σύμφωνα με το πρόγραμμα που καθορίζεται εγκαίρως από το γενικό συμβούλιο πριν από την έναρξη κάθε ημερολογιακού έτους. Στη διάρκεια του έτους είναι δυνατό να προγραμματίζονται πρόσθετες τακτικές συνεδριάσεις.
   2.   Σύμφωνα με το άρθρο 9 παράγραφος 1 του κανονισμού (ΕΕ) αριθ. 1092/2010, οι έκτακτες συνεδριάσεις μπορούν να συγκαλούνται από τον πρόεδρο ή κατόπιν αιτήματος του ενός τρίτου τουλάχιστον των μελών του γενικού συμβουλίου με δικαίωμα ψήφου. Ο πρόεδρος συγκαλεί κατά κανόνα τις έκτακτες συνεδριάσεις δύο τουλάχιστον ημερολογιακές ημέρες νωρίτερα, εκτός εάν αυτές πραγματοποιούνται με τηλεδιάσκεψη, οπότε μπορούν να συγκαλούνται μία ημέρα νωρίτερα.
   3.   Οι συνεδριάσεις του γενικού συμβουλίου μπορούν να πραγματοποιούνται με τηλεδιάσκεψη, εκτός εάν: i) πέντε τουλάχιστον μέλη του γενικού συμβουλίου με δικαίωμα ψήφου αντιτίθενται στην πραγματοποίηση τηλεδιάσκεψης, όταν πρόκειται για τακτική συνεδρίαση, ή ii) δέκα τουλάχιστον μέλη του γενικού συμβουλίου με δικαίωμα ψήφου αντιτίθενται πραγματοποίηση τηλεδιάσκεψης, όταν πρόκειται για έκτακτη συνεδρίαση.
   Άρθρο 3
   Ιδιότητα μέλους
   1.   Οι αρμόδιες εθνικές εποπτικές αρχές γνωστοποιούν στη γραμματεία του ΕΣΣΚ τα ονόματα των των αντίστοιχων υψηλόβαθμων εκπροσώπων τους ή, κατά περίπτωση, των κοινών εκπροσώπων που διορίζονται από αυτές ως μέλη του γενικού συμβουλίου χωρίς δικαίωμα ψήφου και υποδεικνύουν τις εθνικές εποπτικές αρχές στις οποίες ανήκουν οι εν λόγω εκπρόσωποι.
   2.   Η γραμματεία του ΕΣΣΚ τηρεί και ενημερώνει κατάλογο ο οποίος περιλαμβάνει τις αρμόδιες εθνικές εποπτικές αρχές και τους εκπροσώπους τους στο γενικό συμβούλιο. Κάθε τροποποίηση του καταλόγου αυτού κοινοποιείται στη γραμματεία του ΕΣΣΚ.
   Άρθρο 4
   Συμμετοχή στις συνεδριάσεις του γενικού συμβουλίου
   1.   Με την επιφύλαξη του άρθρου 9 παράγραφοι 4 και 5 του κανονισμού (ΕΕ) αριθ. 1092/2010, μόνον τα μέλη που αναφέρονται στο άρθρο 6 παράγραφοι 1 και 2 του κανονισμού (ΕΕ) αριθ. 1092/2010 μπορούν να παρίστανται στις συνεδριάσεις του γενικού συμβουλίου.
   2.   Εκτός από τα μέλη με δικαίωμα ψήφου και τον πρόεδρο της οικονομικής και δημοσιονομικής επιτροπής, ένας μόνον υψηλόβαθμος εκπρόσωπος των εθνικών εποπτικών αρχών ανά κράτος μέλος λαμβάνει θέση στο κεντρικό τραπέζι κατά τις συζητήσεις για τα θέματα για τα οποία έχει οριστεί ως εθνικός εκπρόσωπος· οι λοιποί εκπρόσωποι των εθνικών εποπτικών αρχών παρίστανται ως παρατηρητές. Ελλείψει κοινού εκπροσώπου, οι διορισμένοι εκπρόσωποι των εθνικών εποπτικών αρχών έρχονται σε συνεννόηση και γνωστοποιούν στη γραμματεία του ΕΣΣΚ πέντε τουλάχιστον ημερολογιακές ημέρες πριν από τη συνεδρίαση του γενικού συμβουλίου τα θέματα της ημερήσιας διάταξης στα οποία θα συμμετάσχουν. Σε περίπτωση που τα θέματα εμπίπτουν στην αρμοδιότητα δύο ή περισσότερων εθνικών εποπτικών αρχών, θα πρέπει να συνάπτουν ειδικό διακανονισμό για τον τρόπο εφαρμογής του κανόνα εναλλαγής του άρθρου 6 παράγραφος 3 του κανονισμού (ΕΕ) αριθ. 1092/2010. Σε περίπτωση που οι εθνικές εποπτικές αρχές δεν καταλήγουν σε συμφωνία για την εφαρμογή του κανόνα εναλλαγής, το μέλος του ΕΣΣΚ που προέρχεται από την εθνική κεντρική τράπεζα του οικείου κράτους μέλους αποφασίζει, πριν από κάθε συνεδρίαση, ποιος εκπρόσωπος θα πρέπει να λάβει θέση στο κεντρικό τραπέζι για τα αντίστοιχα θέματα και ενημερώνει σχετικά τους εκπροσώπους.
   3.   Μέλος που κωλύεται να παραστεί δύναται να ορίσει εγγράφως αντικαταστάτη, ο οποίος παρίσταται στη συνεδρίαση χωρίς δικαίωμα ψήφου. Σε περίπτωση αποδεδειγμένου κωλύματος των εν ενεργεία μελών του ΕΣΣΚ να παρασταθούν σε συνεδριάσεις για τρεις μήνες, είναι δυνατός ο διορισμός αναπληρωτών που θα συμμετέχουν σε αυτές με δικαίωμα ψήφου. Ο διορισμός αναπληρωτή ή αντικαταστάτη και η συμμετοχή συνοδού κοινοποιούνται εγγράφως στη γραμματεία του ΕΣΣΚ σε εύθετο χρόνο πριν από τη συνεδρίαση. Σε περίπτωση απουσίας του προέδρου, του γενικού συμβουλίου προεδρεύει ο πρώτος αντιπρόεδρος. Σε περίπτωση απουσίας αμφότερων, του γενικού συμβουλίου προεδρεύει ο δεύτερος αντιπρόεδρος. Ο πρόεδρος της συμβουλευτικής επιστημονικής επιτροπής και οι δύο αντιπρόεδροι της εν λόγω επιτροπής διορίζουν τους αναπληρωτές ή τους αντικαταστάτες τους μεταξύ των μελών της συμβουλευτικής επιστημονικής επιτροπής. Αναπληρωτής ή αντικαταστάτης του προέδρου της συμβουλευτικής τεχνικής επιτροπής είναι ο αντιπρόεδρος της συμβουλευτικής τεχνικής επιτροπής.
   4.   Τα μέλη του γενικού συμβουλίου, οι αναπληρωτές ή οι αντικαταστάτες τους μπορούν να συνοδεύονται από ένα πρόσωπο. Οι εργασίες αναμεταδίδονται σε χωριστή αίθουσα συνεδριάσεων για τους συνοδούς.
   5.   Ο επικεφαλής της γραμματείας του ΕΣΣΚ επικουρεί τον πρόεδρο του ΕΣΣΚ κατά τη διεξαγωγή των συσκέψεων και των ψηφοφοριών.
   6.   Ο πρόεδρος του ΕΣΣΚ μπορεί να καλεί εκτάκτως και άλλα πρόσωπα για συγκεκριμένα θέματα της ημερήσιας διάταξης, κατόπιν πρότασης του προέδρου ή άλλων μελών του γενικού συμβουλίου, εφόσον κρίνεται σκόπιμο και υπό την επιφύλαξη της συμμόρφωσης με τις απαιτήσεις εμπιστευτικότητας.
   Άρθρο 5
   Οργάνωση των συνεδριάσεων του γενικού συμβουλίου
   1.   Ο πρόεδρος του ΕΣΣΚ καταρτίζει προκαταρκτική ημερήσια διάταξη για την τακτική συνεδρίαση του γενικού συμβουλίου και την υποβάλλει στη διευθύνουσα επιτροπή για διαβούλευση, μαζί με τα σχετικά έγγραφα, οκτώ τουλάχιστον ημερολογιακές ημέρες πριν από τη συνεδρίασή της. Στη συνέχεια, ο πρόεδρος υποβάλλει την προσωρινή ημερήσια διάταξη μαζί με τα σχετικά έγγραφα στα μέλη του γενικού συμβουλίου, δέκα τουλάχιστον ημερολογιακές ημέρες πριν από τη συνεδρίαση του γενικού συμβουλίου.
   2.   Το γενικό συμβούλιο μπορεί να αποφασίσει τη διαγραφή ή προσθήκη θεμάτων στην προσωρινή ημερήσια διάταξη κατόπιν πρότασης του προέδρου ή άλλου μέλους του γενικού συμβουλίου. Κάθε πρόταση αναφέρει τους λόγους στους οποίους βασίζεται και κοινοποιείται σε όλα τα μέλη του γενικού συμβουλίου. Κατά την έναρξη κάθε συνεδρίασης, το γενικό συμβούλιο, κατόπιν πρότασης του προέδρου του ΕΣΣΚ, εγκρίνει την ημερήσια διάταξη. Η διαγραφή θέματος από την ημερήσια διάταξη είναι δυνατή, κατόπιν αιτήματος του προέδρου του ΕΣΣΚ ή πέντε τουλάχιστον μελών του γενικού συμβουλίου, εάν τα σχετικά έγγραφα δεν υποβλήθηκαν εγκαίρως στα μέλη του γενικού συμβουλίου.
   3.   Ο επικεφαλής της γραμματείας του ΕΣΣΚ συντάσσει το σχέδιο πρακτικών των εργασιών του γενικού συμβουλίου. Τα πρακτικά περιλαμβάνουν αναφορά στα έγγραφα που υποβλήθηκαν στο γενικό συμβούλιο, καταγραφή των αποφάσεων που ελήφθησαν ή/και των συμπερασμάτων στα οποία κατέληξε το γενικό συμβούλιο, καθώς και κατάλογο των συμμετεχόντων.
   4.   Ο πρόεδρος του ΕΣΣΚ υποβάλλει το σχέδιο πρακτικών στα μέλη του γενικού συμβουλίου για σχόλια και έγκριση, με έγγραφη διαδικασία, το αργότερο δύο εβδομάδες μετά τη συνεδρίαση ή, εφόσον τούτο δεν είναι δυνατό, στην επόμενη συνεδρίαση. Μόλις εγκριθεί, υπογράφεται από τον πρόεδρο του ΕΣΣΚ.
   5.   Οι εργασίες του γενικού συμβουλίου είναι εμπιστευτικές.
   6.   Σε περίπτωση έκτακτης συνεδρίασης του γενικού συμβουλίου, οι προθεσμίες του άρθρου 4 παράγραφος 2 και του άρθρου 5 παράγραφος 1 του παρόντος κανονισμού μπορούν να συντέμνονται.
   Άρθρο 6
   Κανόνες ψηφοφορίας του γενικού συμβουλίου
   1.   Το γενικό συμβούλιο προβαίνει σε ψηφοφορία κατόπιν αιτήματος του προέδρου του ΕΣΣΚ. Ο πρόεδρος κινεί επίσης τη διαδικασία ψηφοφορίας κατόπιν αιτήματος οποιουδήποτε μέλους του γενικού συμβουλίου με δικαίωμα ψήφου.
   2.   Σύμφωνα με το άρθρο 10 παράγραφος 4 του κανονισμού (ΕΕ) αριθ. 1092/2010, για την πραγματοποίηση οποιασδήποτε ψηφοφορίας στο γενικό συμβούλιο απαιτείται απαρτία των δύο τρίτων των μελών με δικαίωμα ψήφου. Εάν δεν υπάρχει απαρτία, ο πρόεδρος του ΕΣΣΚ μπορεί να συγκαλέσει έκτακτη συνεδρίαση στην οποία οι αποφάσεις μπορούν να λαμβάνονται με απαρτία του ενός τρίτου· στην περίπτωση αυτή εφαρμόζεται το άρθρο 2 παράγραφος 2.
   3.   Ο πρόεδρος του ΕΣΣΚ μπορεί να κινήσει μυστική ψηφοφορία, εφόσον το ζητήσουν τουλάχιστον πέντε μέλη του γενικού συμβουλίου με δικαίωμα ψήφου. Οι ψηφοφορίες του γενικού συμβουλίου που αφορούν πρόσωπα είναι πάντοτε μυστικές.
   4.   Αποφάσεις μπορούν να λαμβάνονται και με έγγραφη διαδικασία, εκτός εάν διαφωνούν πέντε τουλάχιστον μέλη του γενικού συμβουλίου με δικαίωμα ψήφου. Για την έγγραφη διαδικασία απαιτούνται: i) κατά κανόνα, πέντε τουλάχιστον εργάσιμες ημέρες για μελέτη από κάθε μέλος του γενικού συμβουλίου με δικαίωμα ψήφου, ii) ιδιόχειρη υπογραφή κάθε μέλους του γενικού συμβουλίου με δικαίωμα ψήφου ή του αναπληρωτή του σύμφωνα με το άρθρο 9 παράγραφος 3 του κανονισμού (ΕΕ) αριθ. 1092/2010 και iii) καταχώριση της εν λόγω απόφασης στα πρακτικά της επόμενης συνεδρίασης του γενικού συμβουλίου.

      ΚΕΦΑΛΑΙΟ II

         Ο Πρώτος Αντιπρόεδρος

   Άρθρο 7
   Εκλογή του πρώτου αντιπροέδρου
   Η εκλογή του πρώτου αντιπροέδρου του ΕΣΣΚ, σύμφωνα με τα οριζόμενα στο άρθρο 5 παράγραφος 2 του κανονισμού (ΕΕ) αριθ. 1092/2010, πραγματοποιείται ως ακολούθως:

               α)

               το εκλεκτορικό σώμα αποτελείται από τα μέλη του γενικού συμβουλίου της Ευρωπαϊκής Κεντρικής Τράπεζας (ΕΚΤ) ad personam

               β)

               ο πρόεδρος του ΕΣΣΚ, ως πρόεδρος της ΕΚΤ, καλεί τα μέλη του γενικού συμβουλίου της ΕΚΤ σε συνεδρίαση για την εκλογή του πρώτου αντιπροέδρου, με προειδοποίηση τουλάχιστον δεκαπέντε ημερολογιακών ημερών. Ο πρόεδρος απευθύνει επίσης στα μέλη του γενικού συμβουλίου της ΕΚΤ πρόσκληση εκδήλωσης ενδιαφέροντος. Ο γραμματέας του γενικού συμβουλίου της ΕΚΤ εκτελεί εκτάκτως καθήκοντα γραμματέα του εκλεκτορικού σώματος

               γ)

               ο πρόεδρος του ΕΣΣΚ υποβάλλει στο εκλεκτορικό σώμα τον κατάλογο των υποψηφίων για τη θέση του πρώτου αντιπροέδρου με βάση τις δηλώσεις εκδήλωσης ενδιαφέροντος που παραλήφθηκαν έως την έναρξη της συνεδρίασης για την εκλογή

               δ)

               ο πρώτος αντιπρόεδρος εκλέγεται με μυστική ψηφοφορία. Σε περίπτωση που υπάρχει μόνον ένας υποψήφιος, ο πρώτος αντιπρόεδρος εκλέγεται με απλή πλειοψηφία. Σε περίπτωση που οι υποψήφιοι είναι περισσότεροι του ενός, ο πρόεδρος του ΕΣΣΚ διενεργεί διαδοχικές μυστικές ψηφοφορίες. Εάν στην πρώτη ψηφοφορία δεν εκλεγεί κανείς από τους υποψηφίους με απλή πλειοψηφία, στη δεύτερη ψηφοφορία λαμβάνουν μέρος οι δύο υποψήφιοι που συγκεντρώνουν το μεγαλύτερο αριθμό ψήφων. Σε περίπτωση ισοψηφίας για τη δεύτερη σειρά κατάταξης, δικαίωμα συμμετοχής στη δεύτερη ψηφοφορία έχουν όλοι οι ισοψηφούντες υποψήφιοι.

               ε)

               εάν στη δεύτερη ψηφοφορία δεν εκλεγεί κανείς από τους υποψηφίους με απλή πλειοψηφία, εκλέγεται ο υποψήφιος με το μεγαλύτερο αριθμό ψήφων.

      ΚΕΦΑΛΑΙΟ III

         Η Διευθύνουσα Επιτροπή

   Άρθρο 8
   Ιδιότητα μέλους
   1.   Επιλέξιμοι υποψήφιοι για την εκλογή των τεσσάρων μελών της διευθύνουσας επιτροπής που αναφέρονται στο άρθρο 11 παράγραφος 1 στοιχείο γ) του κανονισμού (ΕΕ) αριθ. 1092/2010 είναι τα μέλη του γενικού συμβουλίου που είναι και μέλη του γενικού συμβουλίου της ΕΚΤ, πλην του προέδρου του ΕΣΣΚ, του πρώτου αντιπροέδρου του ΕΣΣΚ και του αντιπροέδρου της ΕΚΤ.
   2.   Λαμβάνοντας υπόψη τον αριθμό των κρατών μελών εντός και εκτός ζώνης ευρώ κατά το χρόνο της εκλογής, το εκλεκτορικό σώμα, το οποίο αποτελείται από μέλη του γενικού συμβουλίου που είναι και μέλη του γενικού συμβουλίου της ΕΚΤ, καθορίζει αναλόγως τον αριθμό των μελών της διευθύνουσας επιτροπής που αναφέρονται στο άρθρο 11 παράγραφος 1 στοιχείο γ) του κανονισμού (ΕΕ) αριθ. 1092/2010. Για το σκοπό αυτό, το εκλεκτορικό σώμα προβαίνει σε στρογγυλοποίηση προς τα πάνω ή προς τα κάτω στον πλησιέστερο ακέραιο αριθμό.
   3.   Λαμβανομένης υπόψη της ως άνω απόφασης του γενικού συμβουλίου, ο πρόεδρος του ΕΣΣΚ απευθύνει στους επιλέξιμους υποψηφίους πρόσκληση εκδήλωσης ενδιαφέροντος το αργότερο δεκαπέντε ημερολογιακές ημέρες πριν από την εκλογή. Ο πρόεδρος του ΕΣΣΚ υποβάλλει στο γενικό συμβούλιο τον κατάλογο των υποψηφίων με βάση τις δηλώσεις εκδήλωσης ενδιαφέροντος που παραλήφθηκαν πριν από την έναρξη της συνεδρίασης που συγκλήθηκε για την εκλογή.
   4.   Ο πρόεδρος οργανώνει μία ή περισσότερες μυστικές ψηφοφορίες κατά τρόπο ώστε οι επιλέξιμοι υποψήφιοι που λαμβάνουν το μεγαλύτερο αριθμό ψήφων να εκλέγονται σύμφωνα με την αναλογία που απαιτείται βάσει της παραγράφου 2. Σε περίπτωση ισοψηφίας, διενεργούνται διαδοχικές ψηφοφορίες. Κατά την ψηφοφορία, τα μέλη του γενικού συμβουλίου που είναι μέλη του γενικού συμβουλίου της ΕΚΤ θα πρέπει να αποβλέπουν στη διασφάλιση ισόρροπης εκπροσώπησης των κρατών μελών.
   5.   Για την εκλογή καθενός από τα τέσσερα μέλη που αναφέρονται στην παράγραφο 1 απαιτείται απλή πλειοψηφία των μελών του γενικού συμβουλίου που είναι μέλη του γενικού συμβουλίου της ΕΚΤ και παρίστανται στη συνεδρίαση του γενικού συμβουλίου.
   Άρθρο 9
   Οργάνωση των συνεδριάσεων της διευθύνουσας επιτροπής
   1.   Ο πρόεδρος του ΕΣΣΚ προεδρεύει των συνεδριάσεων της διευθύνουσας επιτροπής.
   2.   Η διευθύνουσα επιτροπή αποφασίζει για τις ημερομηνίες των συνεδριάσεών της κατόπιν πρότασης του προέδρου της. Οι τακτικές συνεδριάσεις πραγματοποιούνται, κατά κανόνα, εντός των τεσσάρων εβδομάδων που προηγούνται της συνεδρίασης του γενικού συμβουλίου.
   3.   Οι συνεδριάσεις μπορούν να πραγματοποιούνται και με τηλεδιάσκεψη, εκτός εάν: i) δύο τουλάχιστον μέλη της διευθύνουσας επιτροπής αντιτίθενται στην πραγματοποίηση τηλεδιάσκεψης, όταν πρόκειται για τακτική συνεδρίαση, ή ii) πέντε τουλάχιστον μέλη της διευθύνουσας επιτροπής αντιτίθενται στην πραγματοποίηση τηλεδιάσκεψης, όταν πρόκειται για έκτακτη συνεδρίαση.
   4.   Ο πρόεδρος της διευθύνουσας επιτροπής μπορεί να καλεί και άλλα πρόσωπα να παρίστανται στις συνεδριάσεις της, κατόπιν πρότασης του προέδρου ή άλλων μελών της διευθύνουσας επιτροπής, εφόσον κρίνεται σκόπιμο και υπό την επιφύλαξη της συμμόρφωσης με τις απαιτήσεις εμπιστευτικότητας.
   5.   Μέλος της διευθύνουσας επιτροπής που κωλύεται να παραστεί σε συνεδρίαση μπορεί εγγράφως να ορίσει αναπληρωτή. Ο πρόεδρος της συμβουλευτικής επιστημονικής επιτροπής αντικαθίσταται κατά κανόνα από έναν από τους δύο αντιπροέδρους της συμβουλευτικής επιστημονικής επιτροπής. Αναπληρωτής του προέδρου της συμβουλευτικής τεχνικής επιτροπής είναι ο αντιπρόεδρος της συμβουλευτικής τεχνικής επιτροπής. Ο επικεφαλής της γραμματείας του ΕΣΣΚ ενημερώνεται εγγράφως για τις ανωτέρω αλλαγές σε εύθετο χρόνο πριν από τη συνεδρίαση της διευθύνουσας επιτροπής.
   Άρθρο 10
   Ημερήσια διάταξη και εργασίες
   1.   Η ημερήσια διάταξη κάθε συνεδρίασης της διευθύνουσας επιτροπής προτείνεται από τον πρόεδρο του ΕΣΣΚ και εγκρίνεται από τη διευθύνουσα επιτροπή κατά την έναρξη της συνεδρίασης. Η προσωρινή ημερήσια διάταξη καταρτίζεται από τον πρόεδρο του ΕΣΣΚ και αποστέλλεται, κατά κανόνα, μαζί με τα σχετικά έγγραφα, στα μέλη της διευθύνουσας επιτροπής δέκα τουλάχιστον ημερολογιακές ημέρες πριν από τη συνεδρίαση. Κάθε μέλος της διευθύνουσας επιτροπής μπορεί να προτείνει στον πρόεδρο θέματα και έγγραφα για μελέτη από τη διευθύνουσα επιτροπή.
   2.   Η διευθύνουσα επιτροπή εξετάζει εκ των προτέρων τα θέματα της προκαταρκτικής ημερήσιας διάταξης της συνεδρίασης του γενικού συμβουλίου, καθώς και τα σχετικά έγγραφα. Η διευθύνουσα επιτροπή μεριμνά για την προετοιμασία των φακέλων που προορίζονται για το γενικό συμβούλιο και, εφόσον κρίνεται σκόπιμο, προτείνει επιλογές ή λύσεις. Η διευθύνουσα επιτροπή υποβάλλει στο γενικό συμβούλιο σε διαρκή βάση εκθέσεις σχετικά με την εξέλιξη των δραστηριοτήτων του ΕΣΣΚ.
   3.   Ο επικεφαλής της γραμματείας του ΕΣΣΚ καταρτίζει σχέδιο περίληψης των εργασιών των συνεδριάσεων της διευθύνουσας επιτροπής και το υποβάλλει για σχόλια και έγκριση στα μέλη της διευθύνουσας επιτροπής με την έγγραφη διαδικασία, κατά κανόνα πριν από την επόμενη συνεδρίαση του γενικού συμβουλίου. Η περίληψη των εργασιών υπογράφεται από τον πρόεδρο του ΕΣΣΚ.
   4.   Ο πρόεδρος του ΕΣΣΚ είναι υπεύθυνος για την παρακολούθηση των σημείων δράσης στα οποία συμφώνησε η διευθύνουσα επιτροπή, καθώς και για τη διαβίβαση των διαβουλεύσεών της στα υπόλοιπα όργανα του ΕΣΣΚ.
   5.   Οι περιλήψεις των πρακτικών, οι δραστηριότητες και οι συζητήσεις της διευθύνουσας επιτροπής είναι εμπιστευτικές.

      ΚΕΦΑΛΑΙΟ IV

         Η Συμβουλευτική Επιστημονική Επιτροπή

   Άρθρο 11
   Ιδιότητα μέλους
   1.   Η διευθύνουσα επιτροπή προτείνει τους δεκαπέντε εμπειρογνώμονες τους οποίους εγκρίνει το γενικό συμβούλιο σύμφωνα με το άρθρο 12 παράγραφος 1 του κανονισμού (ΕΕ) αριθ. 1092/2010, με βάση τις αρχές της δημοσιότητας, της διαφάνειας, της ισότιμης πρόσβασης και της απαγόρευσης των διακρίσεων. Με απόφαση του γενικού συμβουλίου καθορίζονται οι διαδικασίες και οι προϋποθέσεις για την επιλογή, το διορισμό και την αντικατάσταση των μελών της συμβουλευτικής επιστημονικής επιτροπής.
   2.   Ο πρόεδρος του ΕΣΣΚ επιλέγει μεταξύ των εμπειρογνωμόνων που ορίστηκαν ως μέλη της συμβουλευτικής επιστημονικής επιτροπής υποψηφίους για πρόεδρο και πρώτο και δεύτερο αντιπρόεδρο, αντίστοιχα, τους οποίους προτείνει στο γενικό συμβούλιο για διορισμό σύμφωνα με τα άρθρα 7 παράγραφος 2 και 12 παράγραφος 2 του κανονισμού (ΕΕ) αριθ. 1092/2010. Ο πρόεδρος και οι δύο αντιπρόεδροι της συμβουλευτικής επιστημονικής επιτροπής είναι πολίτες της Ευρωπαϊκής Ένωσης. Ο πρόεδρος της συμβουλευτικής τεχνικής επιτροπής δεν μπορεί να διοριστεί ως πρόεδρος ή ως αντιπρόεδρος της συμβουλευτικής επιστημονικής επιτροπής.
   3.   Η προεδρία ασκείται εκ περιτροπής, για χρονικό διάστημα δεκαέξι μηνών, από τον διορισμένο πρόεδρο και τους δύο αντιπροέδρους.
   4.   Το γενικό συμβούλιο του ΕΣΣΚ γνωμοδοτεί για τους όρους και τις προϋποθέσεις που καθορίζει η Ευρωπαϊκή Κεντρική Τράπεζα (ΕΚΤ) όσον αφορά την αμοιβή και την επιστροφή των εξόδων των δεκαπέντε ως άνω εμπειρογνωμόνων εντός των ορίων του προϋπολογισμού που διαθέτει η ΕΚΤ για το σκοπό αυτό.
   5.   Ο κατάλογος των μελών της συμβουλευτικής επιστημονικής επιτροπής δημοσιεύεται στο δικτυακό τόπο του ΕΣΣΚ.
   Άρθρο 12
   Οργάνωση των συνεδριάσεων της συμβουλευτικής επιστημονικής επιτροπής
   1.   Η συμβουλευτική επιστημονική επιτροπή συνέρχεται τουλάχιστον δύο φορές το έτος. Οι συνεδριάσεις συγκαλούνται από τον πρόεδρο της συμβουλευτικής επιστημονικής επιτροπής.
   2.   Ο πρόεδρος της συμβουλευτικής επιστημονικής επιτροπής προτείνει την ημερήσια διάταξη, η οποία καταρτίζεται σύμφωνα με το άρθρο 12 παράγραφος 3 του κανονισμού (ΕΕ) αριθ. 1092/2010, και την υποβάλλει για έγκριση στην συμβουλευτική επιστημονική επιτροπή.
   3.   Η συμβουλευτική επιστημονική επιτροπή επικουρείται από τη γραμματεία του ΕΣΣΚ. Ο επικεφαλής της γραμματείας του ΕΣΣΚ παρίσταται στις συνεδριάσεις της συμβουλευτικής επιστημονικής επιτροπής και καταρτίζει την περίληψη των εργασιών, η οποία υποβάλλεται για σχόλια και έκδοση στην επόμενη συνεδρίαση ή εγκρίνεται νωρίτερα με έγγραφη διαδικασία.
   4.   Ο πρόεδρος της συμβουλευτικής επιστημονικής επιτροπής αναφέρεται στο γενικό συμβούλιο μέσω της διευθύνουσας επιτροπής.
   5.   Οι περιλήψεις των πρακτικών, οι δραστηριότητες και οι συζητήσεις της συμβουλευτικής επιστημονικής επιτροπής είναι εμπιστευτικές. Οι εκθέσεις της μπορούν να δημοσιεύονται κατόπιν έγκρισης του γενικού συμβουλίου.

      ΚΕΦΑΛΑΙΟ V

         Η Συμβουλευτική Τεχνική Επιτροπή

   Άρθρο 13
   Οργάνωση των συνεδριάσεων
   1.   Η συμβουλευτική τεχνική επιτροπή συνέρχεται τουλάχιστον τέσσερεις φορές το έτος. Οι συνεδριάσεις συγκαλούνται από τον πρόεδρο της συμβουλευτικής τεχνικής επιτροπής.
   2.   Οι συμμετέχουσες αρχές γνωστοποιούν στη γραμματεία του ΕΣΣΚ τα ονόματα των εκπροσώπων τους. Κατά περίπτωση, οι αρμόδιες εθνικές εποπτικές αρχές γνωστοποιούν στη γραμματεία του ΕΣΣΚ το όνομα του διορισμένου κοινού εκπροσώπου των εθνικών εποπτικών αρχών και την αρχή στην οποία ανήκει. Η γραμματεία του ΕΣΣΚ τηρεί και ενημερώνει σχετικό κατάλογο. Κάθε τροποποίηση του καταλόγου αυτού κοινοποιείται στη γραμματεία του ΕΣΣΚ.
   3.   Ελλείψει κοινού εκπροσώπου των αρμόδιων εθνικών εποπτικών αρχών, μόνον ένας εκπρόσωπος των εθνικών εποπτικών αρχών ανά κράτος μέλος λαμβάνει θέση στο κεντρικό τραπέζι κατά τις συζητήσεις για τα θέματα για τα οποία ορίστηκε ως εθνικός εκπρόσωπος· οι λοιποί εκπρόσωποι των εθνικών εποπτικών αρχών παρίστανται ως παρατηρητές. Σε περίπτωση που τα θέματα εμπίπτουν στην αρμοδιότητα δύο ή περισσότερων εθνικών εποπτικών αρχών, θα πρέπει να συνάπτουν ειδικό διακανονισμό για τον τρόπο εφαρμογής του κανόνα εναλλαγής του άρθρου 13 παράγραφος 1 του κανονισμού (ΕΕ) αριθ. 1092/2010. Σε περίπτωση που οι εθνικές εποπτικές αρχές δεν καταλήγουν σε συμφωνία για την εφαρμογή του κανόνα εναλλαγής, ο εκπρόσωπος της εθνικής κεντρικής τράπεζας του οικείου κράτους μέλους αποφασίζει, πριν από κάθε συνεδρίαση, ποιος εκπρόσωπος θα πρέπει να λάβει θέση στο κεντρικό τραπέζι για τα αντίστοιχα θέματα και ενημερώνει σχετικά τους εκπροσώπους.
   4.   Ο πρόεδρος του ΕΣΣΚ προτείνει στο γενικό συμβούλιο κατάλογο τριών υποψηφίων για τη θέση του προέδρου της συμβουλευτικής τεχνικής επιτροπής, στον οποίο περιλαμβάνονται μέλη της συμβουλευτικής τεχνικής επιτροπής ή υψηλόβαθμοι υπάλληλοι των οργανισμών που είναι μέλη του ΕΣΣΚ. Ο πρόεδρος του ΕΣΣΚ οργανώνει μυστική ψηφοφορία και διορίζει τον υποψήφιο που λαμβάνει το μεγαλύτερο αριθμό ψήφων από τα μέλη του γενικού συμβουλίου. Η θητεία του προέδρου της συμβουλευτικής τεχνικής επιτροπής είναι τριετής και ανανεώσιμη.
   5.   Τα μέλη της συμβουλευτικής τεχνικής επιτροπής εκλέγουν μεταξύ τους τον αντιπρόεδρο της συμβουλευτικής τεχνικής επιτροπής. Η εκλογή πραγματοποιείται με μυστική ψηφοφορία και απλή πλειοψηφία. Ο εκπρόσωπος της συμβουλευτικής επιστημονικής επιτροπής δεν μπορεί να εκλεγεί ως αντιπρόεδρος της συμβουλευτικής τεχνικής επιτροπής. Η θητεία του αντιπροέδρου της συμβουλευτικής τεχνικής επιτροπής είναι τριετής και ανανεώσιμη.
   6.   Ο πρόεδρος της συμβουλευτικής επιστημονικής επιτροπής ορίζει ένα από τα μέλη της, πλην του προέδρου της συμβουλευτικής τεχνικής επιτροπής και του ιδίου, ως μέλος της συμβουλευτικής τεχνικής επιτροπής. Ο εκπρόσωπος της συμβουλευτικής επιστημονικής επιτροπής μπορεί να εναλλάσσεται ανάλογα με τα θέματα που συζητούνται στη συμβουλευτική τεχνική επιτροπή.
   7.   Δέκα τουλάχιστον ημερολογιακές ημέρες πριν από τη συνεδρίαση, ο πρόεδρος της συμβουλευτικής τεχνικής επιτροπής προτείνει την ημερήσια διάταξη, η οποία καταρτίζεται σύμφωνα με το άρθρο 13 παράγραφος 3 του κανονισμού (ΕΕ) αριθ. 1092/2010 και υποβάλλεται στην συμβουλευτική τεχνική επιτροπή για έγκριση. Τα έγγραφα που αφορούν τα θέματα της ημερήσιας διάταξης διατίθενται από τη γραμματεία του ΕΣΣΚ σε όλα τα μέλη της συμβουλευτικής τεχνικής επιτροπής.
   8.   Η συμβουλευτική τεχνική επιτροπή επικουρείται από τη γραμματεία του ΕΣΣΚ. Ο επικεφαλής της γραμματείας του ΕΣΣΚ καταρτίζει τις περιλήψεις των εργασιών των συνεδριάσεων της συμβουλευτικής τεχνικής επιτροπής, οι οποίες υποβάλλονται για σχόλια και έκδοση το αργότερο δύο εβδομάδες μετά τη συνεδρίαση ή, εάν αυτό δεν είναι δυνατό, στην επόμενη συνεδρίαση.
   9.   Ο πρόεδρος της συμβουλευτικής τεχνικής επιτροπής αναφέρεται στο γενικό συμβούλιο μέσω της διευθύνουσας επιτροπής.
   10.   Οι περιλήψεις των εργασιών της συμβουλευτικής τεχνικής επιτροπής, οι δραστηριότητες και οι συζητήσεις της είναι εμπιστευτικές.

      ΚΕΦΑΛΑΙΟ VI

         Η Γραμματεία του ΕΣΣΚ

   Άρθρο 14
   Επικεφαλής της γραμματείας του ΕΣΣΚ
   1.   Η ΕΚΤ επιλέγει τον υποψήφιο ή τους υποψηφίους για τη θέση του επικεφαλής της γραμματείας του ΕΣΣΚ κατόπιν διαβούλευσης με το γενικό συμβούλιο, σύμφωνα με το άρθρο 3 παράγραφος 2 του κανονισμού (ΕΕ) αριθ. 1096/2010.
   2.   Μέλη του προσωπικού της γραμματείας του ΕΣΣΚ μπορούν να εκπροσωπούν τον επικεφαλής της γραμματείας του ΕΣΣΚ στις συνεδριάσεις του γενικού συμβουλίου, της διευθύνουσας επιτροπής, της συμβουλευτικής τεχνικής επιτροπής, της συμβουλευτικής επιστημονικής επιτροπής, καθώς και σε άλλες συνεδριάσεις, κατά περίπτωση, και να τον αναπληρώνουν σε περίπτωση απουσίας του.
   Άρθρο 15
   Καθήκοντα της γραμματείας του ΕΣΣΚ
   1.   Ο επικεφαλής της γραμματείας του ΕΣΣΚ είναι υπεύθυνος για την οργάνωση και τη σύνταξη των πρακτικών των εργασιών του γενικού συμβουλίου και των περιλήψεων των εργασιών όλων των συνεδριάσεων της διευθύνουσας επιτροπής. Είναι υπεύθυνος για τη σύνταξη των περιλήψεων των εργασιών των συνεδριάσεων των συμβουλευτικών επιτροπών.
   2.   Ο επικεφαλής της γραμματείας του ΕΣΣΚ επικουρεί τη διευθύνουσα επιτροπή στην προετοιμασία των συνεδριάσεών της, καθώς και των συνεδριάσεων του γενικού συμβουλίου· επικουρεί τους προέδρους των συμβουλευτικών επιτροπών κατά την άσκηση των καθηκόντων τους.
   3.   Η γραμματεία του ΕΣΣΚ ασκεί τα καθήκοντά της σύμφωνα με το άρθρο 2 του κανονισμού (ΕΕ) αριθ. 1096/2010 και το άρθρο 4 παράγραφος 4 του κανονισμού (ΕΕ) αριθ. 1092/2010. Στο πλαίσιο των καθηκόντων αυτών, η γραμματεία του ΕΣΣΚ, μεταξύ άλλων:

               α)

               ενεργεί ως σημείο επαφής και διευκολύνει τη συνεργασία εντός του ΕΣΣΚ, καθώς και μεταξύ του ΕΣΣΚ, του Ευρωπαϊκού Συστήματος Κεντρικών Τραπεζών, των λοιπών μελών του Ευρωπαϊκού Συστήματος Χρηματοοικονομικής Εποπτείας και άλλων σχετικών οργανισμών σε εθνικό, ευρωπαϊκό και διεθνές επίπεδο, και διασφαλίζει την αποτελεσματική ροή της επικοινωνίας·

               β)

               συμβάλλει στον καθορισμό και την αναθεώρηση του γενικού πλαισίου μακροπροληπτικής εποπτείας του ΕΣΣΚ (στόχοι, μέσα άσκησης πολιτικής, λειτουργικά στοιχεία)·

               γ)

               διενεργεί αναλύσεις και συνθέσεις, συντάσσει σημειώματα για συζήτηση από το ΕΣΣΚ, παρέχει στήριξη στη διευθύνουσα επιτροπή, λαμβάνοντας υπόψη τις παρατηρήσεις των μελών του ΕΣΣΚ, και εντοπίζει θέματα για μελέτη·

               δ)

               σε συνεργασία με τα μέλη του ΕΣΣΚ, αναπτύσσει εμπειρογνωμοσύνη σε σχέση με μακροεποπτικά μέσα και διενεργεί αξιολόγηση μακροπροληπτικών μέσων την οποία λαμβάνει ως βάση για πιθανές συστάσεις πολιτικής του ΕΣΣΚ·

               ε)

               συμβάλλει στην προετοιμασία και την παρακολούθηση της συνέχειας που δίδεται στις προειδοποιήσεις και τις συστάσεις·

               στ)

               φυλάσσει τα αρχεία και τα έγγραφα του ΕΣΣΚ, διαχειρίζεται το δικτυακό του τόπο και διεκπεραιώνει την αλληλογραφία του·

               ζ)

               διαχειρίζεται τους οικονομικούς, υλικούς και ανθρώπινους πόρους που διατίθενται από την ΕΚΤ στο ΕΣΣΚ σύμφωνα με τα άρθρα 2 και 3 του κανονισμού (ΕΕ) αριθ. 1096/2010 και τους οικείους κανόνες της ΕΚΤ.

      ΚΕΦΑΛΑΙΟ VII

         Το ΕΣΣΚ και το Ευρωπαϊκό Σύστημα Χρηματοοικονομικής Εποπτείας

   Άρθρο 16
   Συμμετοχή στις συνεδριάσεις των συμβουλίων εποπτών των Ευρωπαϊκών Εποπτικών Αρχών
   Ο πρόεδρος του ΕΣΣΚ συμμετέχει ως εκπρόσωπος του ΕΣΣΚ χωρίς δικαίωμα ψήφου στις συνεδριάσεις των συμβουλίων εποπτών των Ευρωπαϊκών Εποπτικών Αρχών ή μπορεί να διορίζει αναπληρωτή.
   Άρθρο 17
   Συμμετοχή στις συνεδριάσεις της Μεικτής Επιτροπής των Ευρωπαϊκών Εποπτικών Αρχών
   1.   Ο πρόεδρος του ΕΣΣΚ συμμετέχει ως παρατηρητής στη Μεικτή Επιτροπή των Ευρωπαϊκών Εποπτικών Αρχών ή μπορεί να διορίζει αναπληρωτή.
   2.   Ο πρόεδρος του ΕΣΣΚ διορίζει τον επικεφαλή της γραμματείας του ΕΣΣΚ ή έναν εκπρόσωπο για να συμμετέχει ως παρατηρητής στην υποεπιτροπή χρηματοοικονομικών ομίλων ετερογενών δραστηριοτήτων ή σε άλλες υποεπιτροπές που συστήνονται από τη Μεικτή Επιτροπή.
   ΤΙΤΛΟΣ 2

      ΠΡΟΕΙΔΟΠΟΙΗΣΕΙΣ ΚΑΙ ΣΥΣΤΑΣΕΙΣ

   Άρθρο 18
   Προπαρασκευαστικές δραστηριότητες
   1.   Πριν από την έκδοση προειδοποίησης ή σύστασης και με την επιφύλαξη των προσηκόντων κανόνων εμπιστευτικότητας, το ΕΣΣΚ μπορεί:

               α)

               να αντλεί τεχνικές συμβουλές από το Ευρωπαϊκό Σύστημα Κεντρικών Τραπεζών, την Ευρωπαϊκή Επιτροπή, τις Ευρωπαϊκές Εποπτικές Αρχές και τις εθνικές εποπτικές αρχές·

               β)

               να ζητεί τις απόψεις πιθανών αποδεκτών που δεν εκπροσωπούνται στο γενικό συμβούλιο του ΕΣΣΚ, καθώς και τις απόψεις σχετικών φορέων του ιδιωτικού τομέα

               γ)

               να λαμβάνει υπόψη το έργο διεθνών οργάνων και οργανισμών χρηματοπιστωτικής σταθερότητας σε τρίτες χώρες, οι οποίοι ασκούν δραστηριότητες που έχουν άμεση σχέση με τα καθήκοντα του ΕΣΣΚ.

         2.   Ο πρόεδρος του ΕΣΣΚ μπορεί να ζητεί από τη συμβουλευτική επιστημονική επιτροπή και τη συμβουλευτική τεχνική επιτροπή την παροχή συμβουλευτικής ή άλλης στήριξης.
   3.   Το γενικό συμβούλιο μπορεί να προβαίνει σε περαιτέρω εξειδίκευση των διαδικασιών για την έκδοση προειδοποιήσεων και συστάσεων.
   Άρθρο 19
   Έκδοση
   1.   Οι προειδοποιήσεις και οι συστάσεις είναι αιτιολογημένες και αναφέρονται στη σπουδαιότητα του συστημικού κινδύνου, όπως εντοπίζεται και αξιολογείται από το ΕΣΣΚ και ανάλογα με την προτεραιότητα που του αποδίδεται από το ΕΣΣΚ, για την επίτευξη του σκοπού που ανατίθεται στο ΕΣΣΚ βάσει του άρθρου 3 παράγραφος 1 του κανονισμού (ΕΕ) αριθ. 1092/2010.
   2.   Οι προειδοποιήσεις και οι συστάσεις του ΕΣΣΚ εκδίδονται από το γενικό συμβούλιο και υπογράφονται για λογαριασμό του από τον πρόεδρο του ΕΣΣΚ.
   3.   Σε περίπτωση ισοψηφίας, για την έκδοσή τους υπερισχύει η ψήφος του προέδρου.
   4.   Σε κάθε απόφαση του γενικού συμβουλίου για την έκδοση προειδοποίησης ή σύστασης διευκρινίζεται εάν αυτή θα παραμείνει εμπιστευτική ή θα δημοσιευτεί. Σε περίπτωση ισοψηφίας, υπερισχύει η ψήφος του προέδρου.
   5.   Προειδοποιήσεις και συστάσεις των οποίων η δημοσίευση αποφασίστηκε από το γενικό συμβούλιο καθίστανται διαθέσιμες στο δικτυακό τόπο του ΕΣΣΚ. Επίσης, δημοσιεύονται σε όλες τις επίσημες γλώσσες της Ένωσης στην Επίσημη Εφημερίδα της Ευρωπαϊκής Ένωσης.
   Άρθρο 20
   Παρακολούθηση των προειδοποιήσεων και συστάσεων
   1.   Το γενικό συμβούλιο διασφαλίζει ότι το ΕΣΣΚ παρακολουθεί τη συνέχεια που δίδεται στις προειδοποιήσεις και τις συστάσεις που εκδίδει το ΕΣΣΚ. Αξιολογεί επίσης τις ενέργειες στις οποίες προβαίνουν οι αποδέκτες των συστάσεων του ΕΣΣΚ και την αιτιολογία που παρέχουν.
   2.   Το γενικό συμβούλιο αποφασίζει εάν συγκεκριμένη σύσταση του ΕΣΣΚ αγνοήθηκε και εάν οι αποδέκτες της δεν αιτιολόγησαν επαρκώς την αδράνειά τους, σύμφωνα με το άρθρο 17 παράγραφος 2 του κανονισμού (ΕΕ) αριθ. 1092/2010.
   3.   Το γενικό συμβούλιο μπορεί να καλέσει τους αποδέκτες των προειδοποιήσεων ή συστάσεων του ΕΣΣΚ σε συνεδρίασή του προκειμένου να εκθέσουν τις απόψεις τους πριν από την έκδοση των εν λόγω προειδοποιήσεων ή συστάσεων ή κατόπιν αυτής. Το γενικό συμβούλιο λαμβάνει δεόντως υπόψη τις απόψεις αυτές.
   Άρθρο 21
   Ειδικά αιτήματα
   Οι απαντήσεις του ΕΣΣΚ σε προσκλήσεις του Ευρωπαϊκού Κοινοβουλίου, του Συμβουλίου ή της Επιτροπής για την εξέταση συγκεκριμένων θεμάτων, βάσει του άρθρου 19 παράγραφος 3 του κανονισμού (ΕΕ) αριθ. 1092/2010 κατά κανόνα δημοσιεύονται.
   ΤΙΤΛΟΣ 3

      ΛΕΙΤΟΥΡΓΙΑ

   Άρθρο 22
   Εμπιστευτικότητα των πληροφοριών του ΕΣΣΚ
   1.   Η γραμματεία του ΕΣΣΚ διαβαθμίζει και χειρίζεται τις πληροφορίες και τα έγγραφα που αφορούν το ΕΣΣΚ σύμφωνα με τους εσωτερικούς κανόνες της ΕΚΤ και τυχόν συμπληρωματικούς κανόνες για την εμπιστευτικότητα, τους οποίους εκδίδει η ΕΚΤ ή/και το ΕΣΣΚ για τους σκοπούς της λειτουργίας του ΕΣΣΚ σύμφωνα με τον κανονισμό (ΕΕ) αριθ. 1092/2010 και τον κανονισμό (ΕΕ) αριθ. 1096/2010.
   2.   Το γενικό συμβούλιο θεσπίζει τα αναγκαία μέτρα για τη διασφάλιση της εφαρμογής των αναφερομένων στην παράγραφο 1 κανόνων σε κάθε πρόσωπο που εργάζεται ή εργάστηκε για το ΕΣΣΚ ή σε σχέση με το ΕΣΣΚ.
   3.   Οι περιλήψεις των εργασιών της διευθύνουσας επιτροπής, της συμβουλευτικής επιστημονικής επιτροπής και της συμβουλευτικής τεχνικής επιτροπής καθίστανται διαθέσιμες στα μέλη του γενικού συμβουλίου.
   Άρθρο 23
   Τόπος συνεδριάσεων
   Το γενικό συμβούλιο, η διευθύνουσα επιτροπή, η συμβουλευτική επιστημονική επιτροπή και η συμβουλευτική τεχνική επιτροπή κατά κανόνα συνεδριάζουν στις κτιριακές εγκαταστάσεις της ΕΚΤ.
   Άρθρο 24
   Καταστάσεις εκτάκτου ανάγκης
   Το γενικό συμβούλιο θεσπίζει εσωτερικούς κανόνες για τη διευκόλυνση της λήψης αποφάσεων και της αδιάλειπτης λειτουργίας του ΕΣΣΚ σε καταστάσεις εκτάκτου ανάγκης. Οι εν λόγω κανόνες συνάδουν, κατά το δυνατόν, με τον παρόντα εσωτερικό κανονισμό.
   Άρθρο 25
   Δημόσιες διαβουλεύσεις και ακροάσεις
   1.   Κατά την άσκηση των καθηκόντων του, και εφόσον συντρέχει περίπτωση, το ΕΣΣΚ μπορεί να διεξάγει δημόσιες διαβουλεύσεις για θέματα που εμπίπτουν στην αρμοδιότητά του. Το ΕΣΣΚ δημοσιεύει τα αποτελέσματα της διαδικασίας διαβούλευσης στο δικτυακό του τόπο.
   2.   Το γενικό συμβούλιο, η διευθύνουσα επιτροπή, η συμβουλευτική τεχνική επιτροπή και η συμβουλευτική επιστημονική επιτροπή πραγματοποιούν δημόσιες ή μη δημόσιες ακροάσεις. Φορείς και εμπειρογνώμονες που καλούνται σε συνέντευξη κατά την ακρόαση επιλέγονται χωρίς διάκριση, με γνώμονα τη δέουσα αντιμετώπιση συγκεκριμένων καταστάσεων.
   Άρθρο 26
   Κώδικας συμπεριφοράς
   Το γενικό συμβούλιο εκδίδει κώδικα συμπεριφοράς για τα μέλη του γενικού συμβουλίου, της διευθύνουσας επιτροπής, της συμβουλευτικής τεχνικής επιτροπής και της συμβουλευτικής επιστημονικής επιτροπής για την ενίσχυση της εμπιστοσύνης στην ακεραιότητα του ΕΣΣΚ. Ο κώδικας συμπεριφοράς δημοσιεύεται στο δικτυακό τόπο του ΕΣΣΚ.
   Άρθρο 27
   Νομικές πράξεις
   1.   Όλες οι νομικές πράξεις του ΕΣΣΚ αριθμούνται κατά σειρά, ώστε να είναι ευχερής ο εντοπισμός τους. Η γραμματεία του ΕΣΣΚ λαμβάνει τα κατάλληλα μέτρα, ώστε να διασφαλίζεται η ασφαλής φύλαξη των πρωτοτύπων, η κοινοποίησή τους στους αποδέκτες και, κατά περίπτωση, η δημοσίευση σε όλες τις επίσημες γλώσσες της Ένωσης στην Επίσημη Εφημερίδα της Ευρωπαϊκής Ένωσης των νομικών πράξεων των οποίων η δημοσίευση έχει ρητώς αποφασιστεί από το γενικό συμβούλιο.
   2.   Οι αρχές του κανονισμού αριθ. 1 του Συμβουλίου περί καθορισμού του γλωσσικού καθεστώτος της Ευρωπαϊκής Οικονομικής Κοινότητος της 15ης Απριλίου 1958 (3) έχουν εφαρμογή στις νομικές πράξεις του ΕΣΣΚ.
   Άρθρο 28
   Ανταλλαγή πληροφοριών
   1.   Το γενικό συμβούλιο εκδίδει αποφάσεις για τη συλλογή πληροφοριών σύμφωνα με το άρθρο 15 του κανονισμού (ΕΕ) αριθ. 1092/2010 και τα άρθρα 2 και 5 του κανονισμού (ΕΕ) αριθ. 1096/2010.
   2.   Οι συμφωνίες που αναφέρονται στο άρθρο 8 παράγραφος 4 του κανονισμού αριθ. 1092/2010, καθώς και κάθε άλλη συμφωνία με λοιπούς οργανισμούς ή αρχές η οποία αφορά την ανταλλαγή πληροφοριών, περιλαμβανομένων των εμπιστευτικών πληροφοριών, εγκρίνονται από το γενικό συμβούλιο και υπογράφονται για λογαριασμό του από τον πρόεδρο του ΕΣΣΚ.
   Άρθρο 29
   Ετήσια έκθεση
   Το γενικό συμβούλιο του ΕΣΣΚ εκδίδει και δημοσιεύει την ετήσια έκθεση του ΕΣΣΚ.
   Άρθρο 30
   Κοινοποιήσεις, ανακοινώσεις και δημοσιεύσεις
   Γενικές κοινοποιήσεις και ανακοινώσεις αποφάσεων που λαμβάνονται από το ΕΣΣΚ μπορούν να δημοσιεύονται στο δικτυακό τόπο του ΕΣΣΚ, στην Επίσημη Εφημερίδα της Ευρωπαϊκής Ένωσης ή μέσω των ηλεκτρονικών πληροφοριακών δικτύων που χρησιμοποιούνται συνήθως στις χρηματοπιστωτικές αγορές ή με οποιοδήποτε άλλο μέσο. Οι δημοσιεύσεις του ΕΣΣΚ αναρτώνται, κατά περίπτωση, στον δικτυακό τόπο του ΕΣΣΚ.
   Άρθρο 31
   Διάλογος με το Ευρωπαϊκό Κοινοβούλιο
   Η συμφωνία που αναφέρεται στο άρθρο 19 παράγραφος 5 του κανονισμού (ΕΕ) αριθ. 1092/2010 εγκρίνεται από το γενικό συμβούλιο και υπογράφεται για λογαριασμό του από τον πρόεδρο του ΕΣΣΚ.

      Φρανκφούρτη, 20 Ιανουαρίου 2011.

            Ο πρόεδρος του ΕΣΣΚ

         Jean-Claude TRICHET

      (1)  ΕΕ L 331 της 15.12.2010, σ. 1.

      (2)  ΕΕ L 331 της 15.12.2010, σ. 162.

      (3)  ΕΕ 17 της 6.10.1958, σ. 385/58.


title: 2009/900/ΕΚ: Απόφαση του Συμβουλίου, της 30ής Νοεμβρίου 2009 , για τη σύναψη της συμφωνίας μεταξύ της Ευρωπαϊκής Κοινότητας και της Δημοκρατίας των Σεϋχελλών σχετικά με την απαλλαγή από την υποχρέωση θεώρησης για βραχεία διαμονή

text:
               8.12.2009

               EL

               Επίσημη Εφημερίδα της Ευρωπαϊκής Ένωσης

               L 321/42

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 30ής Νοεμβρίου 2009
   για τη σύναψη της συμφωνίας μεταξύ της Ευρωπαϊκής Κοινότητας και της Δημοκρατίας των Σεϋχελλών σχετικά με την απαλλαγή από την υποχρέωση θεώρησης για βραχεία διαμονή
   (2009/900/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 παράγραφος 2 στοιχείο β) περίπτωση (i), σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1)

   Εκτιμώντας τα ακόλουθα:

               (1)

               Η Επιτροπή διαπραγματεύθηκε εξ ονόματος της Ευρωπαϊκής Κοινότητας συμφωνία με τη Δημοκρατία των Σεϋχελλών σχετικά με την απαλλαγή από την υποχρέωση θεώρησης για βραχεία διαμονή(«συμφωνία»).

               (2)

               Η συμφωνία υπογράφηκε εξ ονόματος της Κοινότητας στις 28 Μαΐου 2009, και έκτοτε εφαρμόστηκε προσωρινά, με την επιφύλαξη σύναψής της σε μεταγενέστερη ημερομηνία, σύμφωνα με την απόφαση 2009/482/ΕΚ του Συμβουλίου (2).

               (3)

               Η συμφωνία θα πρέπει να εγκριθεί.

               (4)

               Η συμφωνία προβλέπει τη σύσταση μεικτής επιτροπής για τη διαχείριση της συμφωνίας, η οποία θεσπίζει τον εσωτερικό της κανονισμό. Είναι σκόπιμο να προβλεφθεί απλουστευμένη διαδικασία για την υιοθέτηση της κοινοτικής θέσης για τη θέσπιση του ανωτέρω κανονισμού.

               (5)

               Σύμφωνα με τα άρθρα 1 και 2 του πρωτοκόλλου για τη θέση του Ηνωμένου Βασιλείου και της Ιρλανδίας, που επισυνάπτεται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, και με την επιφύλαξη του άρθρου 4 αυτού, τα κράτη μέλη αυτά δεν συμμετέχουν στην έκδοση της παρούσας απόφασης και δεν δεσμεύονται από αυτήν ούτε υπόκεινται στην εφαρμογή της,

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Κοινότητας και των Σεϋχελλών σχετικά με την απαλλαγή από την υποχρέωση θεώρησης για βραχεία διαμονή (3) εγκρίνεται εξ ονόματος της Κοινότητας.
   Άρθρο 2
   Ο Πρόεδρος του Συμβουλίου προβαίνει στην κοινοποίηση που προβλέπεται στο άρθρο 8 παράγραφος 1 της συμφωνίας (4).
   Άρθρο 3
   Η Επιτροπή, επικουρούμενη από εμπειρογνώμονες των κρατών μελών, εκπροσωπεί την Κοινότητα στη μεικτή επιτροπή εμπειρογνωμόνων που συγκροτείται βάσει του άρθρου 6 της συμφωνίας.
   Άρθρο 4
   Η θέση της Κοινότητας στο πλαίσιο της μεικτής επιτροπής εμπειρογνωμόνων όσον αφορά την υιοθέτηση του εσωτερικού κανονισμού της, όπως προβλέπεται στο άρθρο 6 παράγραφος 4 της συμφωνίας εγκρίνεται από την Επιτροπή μετά από διαβούλευση με ειδική επιτροπή η οποία διορίζεται από το Συμβούλιο.
   Άρθρο 5
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 30 Νοεμβρίου 2009.

            Για το Συμβούλιο

            Η Πρόεδρος

         B. ASK

      (1)  Γνώμη της 20.10.2009 (δεν δημοσιεύθηκε ακόμα στην ΕΕ).

      (2)  EE L 169 της 30.6.2009, σ. 30.

      (3)  Η συμφωνία βρίσκεται στην ΕΕ L 169 της 30.6.2009, σ. 31.

      (4)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


title: Απόφαση του Συμβουλίου, της 17ης Φεβρουαρίου 2015 , για τον διορισμό τριών μελών του Ευρωπαϊκού Συμβουλευτικού Φορέα για τη Διακυβέρνηση στον Τομέα της Στατιστικής

text:
               27.2.2015

               EL

               Επίσημη Εφημερίδα της Ευρωπαϊκής Ένωσης

               C 70/2

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 17ης Φεβρουαρίου 2015
   για τον διορισμό τριών μελών του Ευρωπαϊκού Συμβουλευτικού Φορέα για τη Διακυβέρνηση στον Τομέα της Στατιστικής
   (2015/C 70/03)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση αριθ. 235/2008/ΕΚ του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση του Ευρωπαϊκού Συμβουλευτικού Φορέα για τη Διακυβέρνηση στον τομέα της Στατιστικής (1), και ιδίως το άρθρο 3,
   Έχοντας υπόψη τη γνώμη της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 24 Ιανουαρίου 2012, το Συμβούλιο εξέδωσε την απόφαση 2012/59/ΕΚ (2) για τον διορισμό τριών μελών του Ευρωπαϊκού Συμβουλευτικού Φορέα για τη Διακυβέρνηση στον Τομέα της Στατιστικής («Φορέας») για περίοδο τριών ετών από τις 23 Μαρτίου 2012.

               (2)

               Κατά συνέπεια, θα πρέπει να διορισθούν τρία νέα μέλη προκειμένου να αναλάβουν καθήκοντα μετά τη λήξη της εν λόγω περιόδου θητείας. Προκειμένου να εναρμονισθεί η θητεία όλων των νέων μελών του φορέα, η θητεία τους θα πρέπει να αρχίσει την 1η Φεβρουαρίου 2015.

               (3)

               Σύμφωνα με το άρθρο 3 παράγραφος 2 της απόφασης αριθ. 235/2008/ΕΚ, τα μέλη του Φορέα επιλέγονται μεταξύ εμπειρογνωμόνων με εξαιρετική ικανότητα στον τομέα της στατιστικής,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα κατωτέρω πρόσωπα διορίζονται μέλη που θα εκπροσωπούν το Συμβούλιο στον Ευρωπαϊκό Συμβουλευτικό Φορέα για τη Διακυβέρνηση στον τομέα της Στατιστικής, για περίοδο τριών ετών, από την 1η Φεβρουαρίου 2015:

               —

               κ. Günter KOPSCH,

               —

               κ. Pilar MARTÍN-GUZMÁN

               —

               κ. Enrico GIOVANNINI

         Άρθρο 2
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 17 Φεβρουαρίου 2015.

            Για το Συμβούλιο

            Ο Πρόεδρος

         J. REIRS

      (1)  ΕΕ L 73 της 15.3.2008, σ. 17.

      (2)  Απόφαση 2012/59/ΕΕ του Συμβουλίου, της 24ης Ιανουαρίου 2012, για τον διορισμό τριών μελών του Ευρωπαϊκού Συμβουλευτικού Φορέα για τη Διακυβέρνηση στον Τομέα της Στατιστικής (ΕΕ L 30 της 2.2.2012, σ. 17).


Σημαντική ανακοίνωση νομικού περιεχομένου

|

31990D0631

90/631/Ευρατόμ, ΕΚΑΧ, ΕΟΚ: Απόφαση της Επιτροπής της 30ής Νοεμβρίου 1990 που τροποποιεί την απόφαση 89/196/ΕΟΚ, Ευρατόμ, ΕΚΑΧ, περί καθορισμού ορισμένων λεπτομερειών που αφορούν τον αποχαρακτηρισμό εγγράφων που καλύπτονται από επαγγελματικό ή επιχειρησιακό απόρρητο

Επίσημη Εφημερίδα αριθ. L 340 της 06/12/1990 σ. 0024 - 0024 Φινλανδική ειδική έκδοση: Κεφάλαιο 17 τόμος 1 σ. 0110  Σουηδική ειδική έκδοση: Κεφάλαιο 17 τόμος 1 σ. 0110  Ειδική έκδοση στη τσεχική γλώσσα Κεφάλαιο 17 τόμος 01 σ. 113  - 113 Ειδική έκδοση στην εσθονική γλώσσα Κεφάλαιο 17 τόμος 01 σ. 113  - 113 Ειδική έκδοση στην ουγγρική γλώσσα Κεφάλαιο 17 τόμος 01 σ. 113  - 113 Ειδική έκδοση στη λιθουανική γλώσσα Κεφάλαιο 17 τόμος 01 σ. 113  - 113 Ειδική έκδοση στη λεττονική γλώσσα Κεφάλαιο 17 τόμος 01 σ. 113  - 113 Ειδική έκδοση στη μαλτέζικη γλώσσα Κεφάλαιο 17 τόμος 01 σ. 113  - 113 Ειδική έκδοση στην πολωνική γλώσσα Κεφάλαιο 17 τόμος 01 σ. 113  - 113 Ειδική έκδοση στη σλοβακική γλώσσα Κεφάλαιο 17 τόμος 01 σ. 113  - 113 Ειδική έκδοση στη σλοβενική γλώσσα Κεφάλαιο 17 τόμος 01 σ. 113  - 113

		Απόφαση της Επιτροπήςτης 30ής Νοεμβρίου 1990που τροποποιεί την απόφαση 89/196/ΕΟΚ, Ευρατόμ, ΕΚΑΧ περί καθορισμού ορισμένων λεπτομερειών που αφορούν τον αποχαρακτηρισμό εγγράφων που καλύπτονται από επαγγελματικό ή επιχειρησιακό απόρρητο(90/631/Ευρατόμ, ΕΚΑΧ, ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,τον κανονισμό (ΕΟΚ, Ευρατόμ) αριθ. 354/83 του Συμβουλίου της 1ης Φεβρουαρίου 1983 σχετικά με το άνοιγμα στο κοινό των ιστορικών αρχείων της Ευρωπαϊκής Οικονομικής Κοινότητας και της Ευρωπαϊκής Κοινότητας Ατομικής Ενέργειας [1], και ιδίως το άρθρο 9,την απόφαση αριθ. 359/83/ΕΚΑΧ της Επιτροπής της 8ης Φεβρουαρίου 1983 σχετικά με το άνοιγμα στο κοινό των ιστορικών αρχείων της Ευρωπαϊκής Κοινότητας Άνθρακα και Χάλυβα [2], και ιδίως το άρθρο 9,Εκτιμώντας:ότι, σύμφωνα με τη νομοθεσία τη σχετική με το άνοιγμα στο κοινό των ιστορικών αρχείων των Κοινοτήτων, τα έγγραφα και στοιχεία που καλύπτονταν από επαγγελματικό ή επιχειρησιακό απόρρητο μπορούν να καταστούν προσιτά στο κοινό μόνον εάν το ενδιαφερόμενο πρόσωπο ή επιχείρηση δεν προβάλουν αντιρρήσεις· ότι, για το σκοπό αυτό, η Επιτροπή πρέπει να ακακοινώνει την πρόθεσή της να καταστήσει προσιτά στο κοινό τα έγγραφα και στοιχεία·ότι, με το άνοιγμα των αρχείων των Κοινοτήτων, θα αυξηθεί σημαντικά ο αριθμός των εγγράφων που μπορούν να αποτελέσουν αντικείμενο διαδικασίας αποχαρακτηρισμού·ότι η προηγούμενη ενημέρωση των ενδιαφερομένων προσώπων ή επιχειρήσεων αποδεικνύεται συχνά δυσχερής, ιδίως σε περίπτωση αλλαγής διεύθυνσης ή διαδοχής·ότι, για να εξασφαλιστεί η αποτελεσματικότητα της διαδικασίας ανοίγματος των ιστορικών αρχείων των Κοινοτήτων, πρέπει να προβλεφθεί ότι η Επιτροπή μπορεί να ενημερώνει τα ενδιαφερόμενα πρόσωπα και επιχειρήσεις μέσω ανακοίνωσης που δημοσιεύεται στην Επίσημη Εφημερίδα των Ευρωπαϊκών Κοινοτήτων,ΑΠΟΦΑΣΙΖΕΙ:Άρθρο 1Το άρθρο 1 της απόφασης 89/196/ΕΟΚ, Ευρατόμ, ΕΚΑΧ της Επιτροπής [3] αντικαθίσταται από το ακόλουθο κείμενο:"Άρθρο 1Σε περίπτωση εφαρμογής του άρθρου 4 του κανονισμού (ΕΟΚ, Ευρατόμ) αριθ. 354/83 ή του άρθρου 4 της απόφασης αριθ. 359/83/ΕΚΑΧ, η Επιτροπή ενημερώνει με ανακοίνωση στην Επίσημη Εφημερίδα τα ενδιαφερόμενα πρόσωπα ή επιχειρήσεις σχετικά με την πρόθεσή της να καταστήσει προσιτό στο κοινό έγγραφο ή στοιχείο που καλύπτονταν από επαγγελματικό ή επιχειρησιακό απόρρητο, καλώντας τους να γνωστοποιήσουν ενδεχόμενη αντίρρησή τους εντός προθεσμίας έξι εβδομάδων.Εάν δεν έχει υποβληθεί εντός της προθεσμίας αυτής καμία αντίρρηση, το έγγραφο ή το στοιχείο καθίσταται προσιτό στο κοινό."Άρθρο 2Η παρούσα απόφαση εφαρμόζεται από τις 30 Νοεμβρίου 1990.Βρυξέλλες,30 Νοεμβρίου 1990.Για την ΕπιτροπήΟ ΠρόεδροςJacques Delors[1] ΕΕ αριθ. L 43 της 15. 2. 1983, σ. 1.[2] ΕΕ αριθ. L 43 της 15. 2. 1983, σ. 14.[3] ΕΕ αριθ. L 73 της 17. 3. 1989, σ. 52.--------------------------------------------------